PATVIRTINTA

 Vilniaus miesto savivaldybės tarybos

 2022 m. rugpjūčio 24 d.

 sprendimu Nr. 1-1560

**DAILIŲJŲ AMATŲ, ETNOGRAFINIŲ VERSLŲ IR MUGIŲ PROGRAMOJE DALYVAUJANČIŲ ORGANIZACIJŲ PROJEKTŲ KONKURSO NUOSTATAI**

**I. BENDROSIOS NUOSTATOS**

1. Dailiųjų amatų, etnografinių verslų ir mugių programoje dalyvaujančių organizacijų projektų konkurso nuostatai (toliau – nuostatai) reglamentuoja Vilniaus miesto savivaldybės dailiųjų amatų, etnografinių verslų ir mugių programoje dalyvaujančių organizacijų projektų konkurso organizavimo, paraiškų pateikimo ir vertinimo, finansavimo skyrimo, naudojimo ir atsiskaitymo už gautas lėšas tvarką. Šiais nuostatais Vilniaus miesto savivaldybė (toliau – Savivaldybė) įgyvendina Vilniaus mieste veikiančioje Dailiųjų amatų, etnografinių verslų ir mugių programoje (toliau – Amatų programa) dalyvaujančių organizacijų veiklos rėmimą.
2. Dailiųjų amatų, etnografinių verslų ir mugių programoje dalyvaujančių organizacijų projektų konkurso (toliau – konkursas) tikslas – skatinti ir remti Amatų programos dalyvių veiklos aktyvumą plėtojant tradicinius miesto amatus ir viešą jų gamybos procesų demonstravimą, edukacines veiklas, ugdančias visuomenės, ypač jaunuomenės, kūrybingumą ir kultūrinį sąmoningumą, rengti parodas, paskaitas, viešus naujų gaminių / suvenyrų pristatymus gyvai ir virtualiomis priemonėmis, skatinti aktyvų dalyvavimą pagrindinėse sostinės amatininkų mugėse, tradicinėse jų eisenose su istorine apranga ir vėliavomis, amatų istorijos ir paveldo vertybių tyrimų darbus; teikti miestiečiams, svečiams ir turistams žinias, kultūrines paslaugas bei pramogas, garsinančias ir populiarinančias Vilniaus miesto istoriją ir kultūrą šalies ir tarptautiniu mastu.
3. Konkurso uždaviniai – skirti tikslinį finansavimą naujiems ir tęstiniams kultūros projektams, stiprinti Vilniaus atminties kultūros puoselėjimą, kultūrinius mainus tarp Vilniaus ir užsienio miestų, skatinti tradicinių ir naujai sukurtų kultūros vertybių sklaidą ir prieinamumą platesnei visuomenei, kultūros ir meno inovacijas, socialinės atskirties mažinimą.
4. Finansavimas skiriamas iš Savivaldybės biudžeto lėšų Amatų programoje numatytų veiklų vykdymo finansavimui.
5. Konkurse turi teisę dalyvauti organizacijos, pasirašiusios sutartis su Savivaldybe dėl lengvatinės patalpų nuomos ir vykdančios Amatų programą.
6. Konkursas skelbiamas vieną kartą per metus, organizacija per kalendorinius metus gali pateikti tik 1 paraišką. Maksimali suma, galima skirti vienam projektui, yra 30 000 (trisdešimt tūkstančių) Eur. Mažiausia galima skirti suma – 500 (penki šimtai) Eur.
7. Viešoji įstaiga Vilniaus senamiesčio atnaujinimo agentūra (toliau – Agentūra) organizuoja Dailiųjų amatų, etnografinių verslų ir mugių programoje dalyvaujančių organizacijų projektų konkursus ir kontroliuoja projektų įgyvendinimą. Agentūra Savivaldybės vardu sudaro biudžeto lėšų naudojimo sutartis su konkursus laimėjusiomis organizacijomis pagal Savivaldybės administracijos direktoriaus 2020 m. spalio 26 d. įsakymu Nr. 30-2478/20 „Dėl biudžeto lėšų naudojimo sutarčių formų tvirtinimo“ patvirtintą Vilniaus miesto savivaldybės biudžeto lėšų skyrimo sutarties formą.

8. Finansavimas gali būti skiriamas:

* 1. medžiagoms ir įrangai įsigyti;
	2. dailiesiems ir tradiciniams amatams demonstruoti galerijose-dirbtuvėse, viešuose miesto renginiuose;
	3. praktiniams-ugdomiesiems mokymams bei naujiems edukaciniams užsiėmimams parengti (gyvai / nuotoliniu būdu);
	4. socialinėms programoms rengti / kurti ir vykdyti;
	5. amatų istoriniams tyrimams;
	6. istoriniams gaminiams atkurti (kopijoms, analogijoms);
	7. Amatų programos sklaidai;
	8. parodoms, teminiams renginiams organizuoti Lietuvoje ir užsienyje;
	9. kasmetinei istorinei Šv. Baltramiejaus mugei organizuoti ir amatų gamybos procesams demonstruoti;

8.10. suvenyrams, vaizduojantiems Lietuvos ir Vilniaus kultūrinį savitumą, sukurti ir pagaminti;

8.11. elektroninei prekybos platformai sukurti ir administruoti (tarptautinėje tinklaveikoje dalyvauti);

8.12. tarptautiniuose renginiuose, garsinant Vilnių ir Amatų programą, atstovauti;

8.13. projekto tikslams pasiekti būtinoms administravimo išlaidoms (darbuotojų atlyginimai, patalpų nuoma ir komunalinės paslaugos, ryšių paslaugos, kanceliarinės prekės ir kt.) (toliau – administravimo išlaidos). Administravimo išlaidoms skirtos lėšos gali sudaryti ne daugiau nei 35 procentus projektui skirtos lėšų sumos.

**II SKYRIUS**

**PARAIŠKŲ VERTINIMO KRITERIJAI**

9. Projektų paraiškos vertinamos balų skalėje nuo 0 iki 60 balų pagal šiuos kriterijus
(2 priedas):

9.1. projekto meninė ir kultūrinė kokybė (nuo 0 iki 15 balų);

9.2. projekto aktualumas ir reikšmingumas Vilniaus miestui bei svarba Vilniaus miesto kultūros raidai (nuo 0 iki 15 balų);

9.3. Amatų programos uždavinių įgyvendinimas (nuo 0 iki 15 balų);

9.4. sąmatos tikslingumas ir pagrįstumas (nuo 0 iki 10 balų);

9.5. projekto komunikacija ir viešinimas (nuo 0 iki 5 balų).

**III SKYRIUS**

**PARAIŠKŲ TEIKIMO TVARKA**

10. Nustatytos formos paraiškos (1 priedas) gauti lėšas pagal Dailiųjų amatų, etnografinių verslų ir mugių programos finansavimo tvarką priimamos paskelbus apie paraiškų teikimą ir paraiškų priėmimą Agentūros interneto svetainėje www.vsaa.lt.

11. Skelbime nurodoma ši informacija:

11.1. konkurso pavadinimas;

11.2. reikalavimai projektų paraiškoms pateikti;

11.3. reikalavimai su paraiška pateikiamiems dokumentams;

11.4. reikalavimai pareiškėjams;

11.5. paraiškų teikimo būdai, tvarka ir terminai;

11.6. Agentūros darbuotojo, atsakingo už konkurso administravimą (toliau – konkurso administratorius), vardas, pavardė ir kontaktai.

12. Projektų paraiškoms pateikti skiriamas ne mažesnis nei 30 kalendorinių dienų nuo konkurso paskelbimo dienos terminas, kuris patikslinamas konkurso skelbime.

13. Paraišką su priedais turi teisę teikti organizacijos vadovas arba jo įgaliotas asmuo.

14. Projektas negali būti skaidomas dalimis. Vienam projektui įgyvendinti gali būti teikiama tik viena paraiška. Negali būti teikiamos kelios paraiškos to paties projekto atskiroms dalims įgyvendinti. Pateikus kelias to paties projekto paraiškas vertinama anksčiausiai pateikta paraiška, kitos to paties projekto paraiškos nevertinamos.

15. Paraiška pildoma lietuvių kalba ir pateikiama tokia tvarka:

15.1. pildoma paraiškos forma (1 priedas) ir pridedamas laisvos formos projekto aprašymas (teikiamas *pdf* formatu), kuriame nurodomi projekto įgyvendinimo terminai (mėnesio tikslumu), projekto tikslinės grupės dydis, išsamus veiklų aprašymas, pagrindžiamas projekto meninis, kultūrinis turinys ir jo kokybė, projekto aktualumas ir reikšmingumas Vilniaus kultūrai (ne daugiau kaip 3 puslapiai);

15.2. jeigu paraišką teikia organizacijos vadovo įgaliotas asmuo, prie paraiškos turi būti pridėtas organizacijos vadovo įgaliojimas;

15.3. pateikta paraiška rodo, kad pareiškėjas yra susipažinęs su šiais nuostatais ir griežtai jų laikysis, įsipareigoja įvykdyti visas paraiškoje nurodytas projekto veiklas, prisidėti prie projekto įgyvendinimo turimomis arba numatomomis gauti iš kitų finansavimo šaltinių lėšomis ne mažiau kaip 10 procentų galutinės projekto vertės ir vykdydamas projekte nurodytą veiklą tradicinių amatų edukacinius užsiėmimus dalyviams organizuoti nemokamai, taip pat patvirtina, kad per pastaruosius trejus metus iki paraiškos pateikimo dienos pareiškėjas nėra paskelbtas nemokiu, nėra likviduojamas, nesustabdyta ar nenutraukta jo veikla, nėra skolingas valstybės institucijoms ir Valstybinio socialinio draudimo fondo valdybai prie Socialinės apsaugos ir darbo ministerijos, taip pat nepradėti teisminiai procesai dėl pareiškėjo veiklos nutraukimo, nemokumo ar bankroto.

16. Paraiškos nenagrinėjamos, jei:

16.1. pateiktos pasibaigus nustatytam terminui;

16.2. paraišką pateikė pareiškėjas, neatitinkantis 5 punkte nustatytų reikalavimų, arba paraiška pateikta nesilaikant paraiškų pateikimo tvarkos.

17. Konkurso administratorius apie nevertintiną paraišką pareiškėjui el. paštu praneša per 5 darbo dienas nuo paraiškos gavimo dienos.

**IV SKYRIUS**

**NETINKAMOS FINANSUOTI IŠLAIDOS**

18. Netinkamos finansuoti išlaidos:

18.1. ilgalaikio turto įsigijimas (ūkio inventorius, baldai, transporto priemonės, kompiuterinė įranga, ryšio ir kitas inventorius, priemonės ir įranga, kuri nenusidėvi per vienus metus ir kurios vieneto įsigijimo vertė viršija 500 (penkis šimtus) Eur;

18.2. maitinimo paslaugos (išskyrus numatytas ir tiesiogiai susijusias su projekto vykdymu);

18.3. išlaidos, susijusios su veikla, vykdyta iki pateikiant paraišką konkursui;

18.4. išlaidos, skirtos politinei reklamai pirkti, politinių partijų, politinės kampanijos dalyvių renginiams organizuoti bei kitai veiklai, skirtai politinėms partijoms, politinės kampanijos dalyviams propaguoti;

18.5. kitos tiesiogiai su projekto įgyvendinimu ir konkurso tikslu nesusijusios išlaidos.

**V SKYRIUS**

**PARAIŠKŲ VERTINIMAS**

19. Pateiktų projektų paraiškų veiklos ir finansavimo vertinimo procedūrą atlieka Dailiųjų amatų, etnografinių verslų ir mugių programos projektų vertinimo komisija (toliau – komisija), kurią įsakymu tvirtina Savivaldybės administracijos direktorius.

20. Komisija sudaroma iš 5 narių: dviejų Agentūros atstovų, vieno Vilniaus miesto savivaldybės administracijos Kultūros skyriaus atstovo ir vieno Vilniaus miesto savivaldybės administracijos Kultūros paveldo apsaugos skyriaus atstovo, kuriuos pasiūlo Vilniaus miesto savivaldybės administracijos direktorius, bei vieno nepriklausomo profesionaliųjų amatų / menų eksperto, kurį pasiūlo Vilniaus dailiųjų amatų asociacija. Komisijos veiklai vadovauja komisijos pirmininkas, kurį pirmojo komisijos posėdžio metu išrenka komisijos nariai paprasta balsų dauguma. Komisijos nariams gali būti mokamas atlygis.

21. Komisijos veiklą organizuoja komisijos sekretorius, kurio kandidatūrą kartu su komisijos sudėtimi įsakymu patvirtina Savivaldybės administracijos direktorius. Komisijos sekretorius per 10 kalendorinių dienų pateikia svarstyti komisijai nustatytu terminu gautas Amatų programos dalyvių paraiškas.

22. Posėdis šaukiamas 3 kartus per metus: paraiškoms vertinti, jų įgyvendinimo eigai ir efektyvumui bei jų rezultatams vertinti.

23. Komisija per 10 dienų nuo paraiškų pateikimo Agentūrai organizuoja susirinkimus ir priima nutarimus dėl paraiškų vertinimo ir skiriamo finansavimo Amatų programos dalyviui veikloms vykdyti.

24. Komisijos nutarimai laikomi priimtais, jei už juos balsuoja dauguma posėdyje dalyvaujančių komisijos narių. Komisijos narių balsams pasiskirsčius po lygiai, sprendimą lemia komisijos pirmininko balsas.

25. Komisijos posėdžiai yra protokoluojami. Protokole nurodomi komisijos nutarimai, nutarimų motyvai, komisijos narių nuomonė. Protokolą pasirašo komisijos pirmininkas ir komisijos sekretorius.

26. Komisijos narys negali dalyvauti svarstant ir vertinant paraiškas ir ataskaitas, pateiktas organizacijų, su kuriomis jį sieja privatūs bei viešieji interesai.

27. Komisija rengia metinę ataskaitą (apie paraiškų vertinimą ir finansavimo skyrimą, bendrą tinkamų finansuoti išlaidų sumą) ir perduoda ją tvirtinti Kultūros paveldo apsaugos skyriaus vedėjui.

28. Komisija vertindama ir atrinkdama paraiškas atsižvelgia į paraiškų pateikimo turinį ir sąmatos pagrįstumą bei ankstesnės paraiškos įgyvendintą efektyvumą, jeigu ji buvo teikiama.

**VI SKYRIUS**

**SUTARTIES PASIRAŠYMO, PROJEKTO VYKDYMO IR ATASKAITOS TEIKIMO SĄLYGOS**

29. Dailiųjų amatų, etnografinių verslų ir mugių programoje dalyvaujančių organizacijų projektų finansavimo sutartis (toliau – sutartis) pasirašoma ne vėliau kaip per 30 kalendorinių dienų nuo konkurso rezultatų paskelbimo dienos interneto svetainėje [www.vsaa.lt](http://www.vsaa.lt).

30. Jeigu paraišką pateikęs pareiškėjas, kuriam skiriamos lėšos, nepasirašo sutarties per 30 kalendorinių dienų nuo konkurso rezultatų paskelbimo dienos, laikoma, kad jis atsisakė vykdyti projektą ir numatytas finansavimas neskiriamas.

31. Skiriamos lėšos negali būti panaudotos kitai programai ar kitam projektui finansuoti.

32. Įvykdžius projektą, ne vėliau kaip per 1 mėnesį nuo projekto įgyvendinimo laikotarpio pabaigos, bet ne vėliau kaip iki kitų metų sausio 10 d. Agentūrai elektroniniu paštu info@vsaa.lt turi būti išsiųstos organizacijos vadovo pasirašytos šios ataskaitų formos:

32.1. projekto įvykdymo ataskaita (3 priedas);

32.2. lėšų panaudojimo faktines išlaidas pagrindžiančių buhalterinės apskaitos dokumentų sąrašas (4 priedas);

32.3. biudžeto išlaidų sąmatos vykdymo ataskaita (Lietuvos Respublikos finansų ministro 2008 m. gruodžio 31 d. įsakymo Nr. 1K-465 „Dėl Valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių ir formų patvirtinimo“ 2 priedas).

33. Agentūra gautas biudžeto išlaidų sąmatos vykdymo ataskaitas (nuostatų 32.3 papunktis) pateikia Savivaldybės administracijos Kultūros paveldo apsaugos skyriui elektroniniu paštu savivaldybe@vilnius.lt per 3 d. d. nuo ataskaitos gavimo, bet ne vėliau kaip iki sausio 15 d.

34. Per nustatytą terminą nepateikus projekto įvykdymo ataskaitų:

34.1. organizacija privalo grąžinti iš Savivaldybės gautas lėšas sutartyje nurodytais terminas;

34.2. naujai pateikti organizacijos projektai nebus nagrinėjami kitame konkurse.

35. Pareiškėjas turi teisę:

35.1. keisti projekto įgyvendinimo datą, elektroniniu paštu informavęs Agentūrą ne mažiau kaip prieš 2 savaites iki renginio pradžios;

35.2. keisti sąmatos eilutėse nurodytas sumas iki 10 procentų;

35.3. keisti sąmatos eilutėse nurodytas sumas daugiau kaip 10 procentų arba išlaidų rūšį pateikdamas Agentūrai prašymą ir gavęs jos pritarimą (5 priedas).

36. Finansuojamo projekto organizatoriai įsipareigoja visoje komunikacijos medžiagoje (viešųjų ryšių priemonėse, lauko, spaudos, televizijos, radijo ir kt. reklamoje) nurodyti, kad projektą finansuoja Vilniaus miesto savivaldybė, vaizduoti oficialų Vilniaus miesto ženklą. Ženklas turi būti vaizduojamas vadovaujantis Grafinio identiteto vadove nustatytais reikalavimais.

**VII SKYRIUS**

**BAIGIAMOSIOS NUOSTATOS**

37. Šie nuostatai gali būti keičiami arba papildomi Vilniaus miesto savivaldybės tarybos sprendimu.

38. Projektams finansuoti skirtų lėšų panaudojimą kontroliuoja Savivaldybės administracijos Centralizuotas vidaus audito bei Kultūros paveldo apsaugos skyriai.

39. Centralizuotas vidaus audito bei Kultūros paveldo apsaugos skyriai, vykdydami remiamų projektų lėšų panaudojimo kontrolę, turi teisę pareikalauti iš pareiškėjo pateikti visus lydimuosius dokumentus, nurodytus lėšų panaudojimo faktines išlaidas pagrindžiančių buhalterinės apskaitos dokumentų sąraše (4 priedas).

40. Pareiškėjai atsako už teikiamų duomenų ir informacijos teisingumą. Paaiškėjus aplinkybėms, kad galutinė informacija nesutampa su paraiškoje nurodyta, pareiškėjai įsipareigoja grąžinti netinkamai panaudotas Savivaldybės biudžeto lėšas.

41. Pareiškėjų vadovų ir (ar) jų įgaliotų atstovų asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą.

42. Asmenys, pažeidę šiuos nuostatus, atsako Lietuvos Respublikos teisės aktų nustatyta tvarka.

43. Asmenų veiksmai ir sprendimai, priimti įgyvendinant šiuos nuostatus, gali būti skundžiami teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_